NARIADENIE KOMISIE (ES) č. 1769/2004
zo 14. októbra 2004,
ktorým sa mení a dopĺňa nariadenie (ES) č. 2390/1999 o stanovení formy a obsahu účtovných údajov predkladaných Komisii na účely účtovnej uzávierky záručnej sekcie Európskeho poľnohospodárskeho usmerňovacieho a záručného fondu (EPUZF), ako aj na účely sledovania a prognózovania
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1258/1999 zo 17. mája 1999 o financovaní Spoločnej poľnohospodárskej politiky (1), najmä na jeho článok 4 ods. 8,
keďže:
(1)
Článok 2 ods. 3 nariadenia Komisie (ES) č. 1663/95 zo 7. júla 1995 stanovujúceho podrobné pravidlá uplatňovania nariadenia Rady (EHS) č. 729/70 týkajúceho sa postupu pri zúčtovaní výkazov záručnej sekcie EPUZF (2) ustanovuje, že forma a obsah účtovných údajov uvedených v článku 4 ods. 1 písm. c) tohto nariadenia sa stanoví v súlade s postupom stanoveným v článku 13 nariadenia (ES) č. 1258/1999.
(2)
Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (3), ktoré sa vzťahuje na inštitúcie a orgány Spoločenstva, a smernica Európskeho parlamentu a Rady č. 95/46/ES z 24. októbra 1995 o ochrane jednotlivcov so zreteľom na spracovanie osobných údajov a o voľnom pohybe takýchto údajov (4), zavedená do vnútroštátneho práva a vzťahujúca sa na členské štáty, chráni právo na súkromie fyzických osôb s ohľadom na spracovanie osobných údajov.
(3)
Akékoľvek osobné údaje zahrnuté medzi údaje získané v súvislosti s nariadením (ES) č. 2390/1999 (5) sa spracujú v súlade s požiadavkami nariadenia (ES) č. 45/2001, ktoré predovšetkým stanovuje, že príslušné osoby by mali byť poučené o svojich právach, vrátane práva získať na požiadanie informácie o svojich osobných údajoch, práva na opravu akýchkoľvek nepresných alebo neúplných údajov či práva kedykoľvek sa obrátiť na Európskeho dozorného úradníka pre ochranu údajov. Na základe článku 248 ods. 3 Zmluvy, má Európsky dvor audítorov oprávnenie na prístup k účtovným údajom uvedeným v článku 4 ods. 1 písm. c) nariadenia (ES) č. 1663/95 a môže spracovávať osobné údaje v súlade s článkom 5 písm. b) a článkom 7 nariadenia (ES) č. 45/2001.
(4)
Na účely overenia účtovnej uzávierky záručnej sekcie Európskeho poľnohospodárskeho usmerňovacieho a záručného fondu (EPUZF) má oprávnenie na prístup k účtovným údajom uvedeným v článku 4 ods. 1 písm. c) nariadenia (ES) č. 1663/95 i Európsky úrad na boj proti podvodom (OLAF) a rovnako môže spracovávať osobné údaje v súlade s článkom 5 písm. a) a 7 ods. 1 nariadenia (ES) č. 45/2001.
(5)
Formu a obsah účtovných údajov predkladaných Komisii na účely účtovnej uzávierky záručnej sekcie Európskeho poľnohospodárskeho usmerňovacieho a záručného fondu (EPUZF), ako aj na účely sledovania a prognózovania, stanovuje v súčasnosti nariadenie Komisie (ES) č. 2390/1999. Toto nariadenie je vhodné upraviť.
(6)
V dôsledku zmien rozpočtovej nomenklatúry a v záujme zachovania optimálneho a aktuálneho prenosu informácií medzi členskými štátmi a Komisiou je potrebné zmeniť a doplniť prílohy k nariadeniu (ES) č. 2390/1999 od 16. októbra 2004.
(7)
Nariadenie (ES) č. 2390/1999 sa musí z tohto dôvodu príslušne zmeniť a doplniť.
(8)
Opatrenia uvedené v tomto nariadení sú v súlade so stanoviskom Výboru fondu,
PRIJALA TOTO NARIADENIE:
Článok 1
Nariadenie (ES) č. 2390/1999 sa mení a dopĺňa takto:
1.
Článok 2 sa nahrádza takto:
„Článok 2
1. Účtovné údaje uvedené v článku 4 ods. 1 písm. c) nariadenia (ES) č. 1663/95 použije Komisia výlučne na:
a)
výkon svojej funkcie v súvislosti s účtovnou uzávierkou záručnej sekcie Európskeho poľnohospodárskeho usmerňovacieho a záručného fondu (EPUZF) v súlade s nariadením (ES) č. 1258/1999;
b)
sledovanie vývoja a vypracovávanie prognóz v oblasti poľnohospodárstva.
V tejto súvislosti môže mať Európsky súdny dvor a Európsky úrad na boj proti podvodom (OLAF) prístup k týmto údajom.
2. Akékoľvek osobné údaje zahrnuté medzi získané údaje sa spracujú len na účely uvedené v odseku 1. V prípade, ak Komisia použije účtovné údaje najmä na účely uvedené v odseku 1 písm. b), Komisia zaručí ich anonymitu a spracuje ich výlučne v súhrnnej forme.
3. Príslušná osoba sa v prípade otázok týkajúcich sa spracovania svojich osobných údajov môže obrátiť na Európsku komisiu, Generálne riaditeľstvo pre poľnohospodárstvo: AGRI-J1@cec.eu.int
4. Komisia zaručí utajenie a zabezpečenie účtovných údajov uvedených v článku 4 ods. 1 písm. c) nariadenia (ES) č. 1663/95.“
2.
Prílohy I, II a III k nariadeniu (ES) č. 2390/1999 sa nahrádzajú textom v prílohe k tomuto nariadeniu.
Článok 2
Toto nariadenie nadobúda účinnosť siedmy deň po jeho uverejnení v Úradnom vestníku Európskej únie.
Uplatňuje sa od 16. októbra 2004.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 14. októbra 2004